In nomine sanctæ et individuæ Trinitatis. Operæ pretium est ac salubre datoribus quocumque in eleemosina pauperibus Christi donaverint seu commutaverint, vel vendiderint, ea distinctione declarare, testibus confirmare, posterorum memoriæ commendare, ne præsentium incuria litigare cogantur futuri. Ea propter, ego Garnerius de Lenniaco, præsenti carta diligenter distinguere curavi quidquid de terra mea dono, seu commutatione, seu venditione monachi Pontiniacenses habent. Dedi ergo Deo et Sanctæ-Mariæ et monachis Pontiniacensibus, laudante uxore mea Ermengarda, quidquid habui terræ arabilis a rivo Fontis-Letardi usque ad Pontiniacum, pro campo tamen altæ ripæ qui infra hos terminos est: Dederunt mihi monachi Pontiniacenses hastam Drogonis et quatuor libras; et aliam quamdam terram quam Aldricus et Johannes Muscherim coluerunt, ex alia parte Fontis-Letardi versus Lenniacum; et pro aliis tribus particulis terræ quæ etiam infra eosdem terminos sunt, dederunt mihi centum solidos. Recognita et confirmata sunt hæc apud Bunionem, grangiam monachorum, coram Hugone episcopo Autissiodorensi, quondam abbate Pontiniaci; Milone, decano; Achardo, viario; Poardo, fratre ipsorum; Guidone Erchenfrido; Bono-Filio; Stephano, coquo, Johanne de Aponiaco, servientibus prædicti episcopi. Dedi etiam Deo et Sanctæ-Mariæ et prædictis monachis quidquid terræ arabilis habui a via Autissiodori usque ad Bunionem, grangiam ipsorum monachorum, laudante uxore mea ad Fontem-Letardi, coram his testibus: Poardo; Mattheo; Dominico; Umberto Torto, filio Anserici. Dedi præterea eisdem monachis dimidium prati mei de Sartis, a quibus novem libras, duos solidos minus accepi. Ejusdem tamen prati particulam, quam Iterius præpositus de Lenniaco in vadimonio habuit, concessi eis ut redimerent et cum reliquo simul haberent, laudante uxore mea Ermengarda, coram his testibus: Poardo; Marco, filio ejus; Aldrico et Bernuino, filio ejus; Guiberto de Villari; Constantio de Lenniaco-Villa; anno ab Incarnatione Domini millesimo centesimo trigesimo octavo; Innocentio secundo, papa; Ludovico, rege Francorum et duce Aquitanorum, regnante. Hoc actum est apud Chableiam, in præsentia Godefridi, Lingonensis episcopi; cujus rei testes sunt: Petrus abbas Sancti-Johannis; Guillelmus, monachus et medicus; Pontius, Lingonensis archidiaconus; Hugo Trousellu, canonicus.